text: Nu vælter regnen ned over spejderne
  23 juli 2017 kl. 07.44
  Regn og torden har sendt spejderne i læ i teltene. 
  Et voldsomt regnvejr er lige nu på vej ind over Sønderjylland, og det regnvejr mærker de i den grad noget til på Spejdernes Lejr i Sønderborg. Her vælter vandet lige nu ned, og med den massive nedbør følger lyn og torden.
  Mange af spejderne har derfor søgt læ inde i telte og bygninger på lejren, hvor det ikke kan regne ind. Der kan de godt forvente at skulle blive i nogen tid, for DMI forventer, at fronten med regn langsomt vil bevæge sig op over landet.
  DMI udsendte tidligt søndag morgen et varsel om netop voldsom regn og torden, og DMI forventer mellem 25 og 35 mm regn på seks timer. Også på Sønderborgegnen er der desuden risiko for lokale skybrud - som er defineret ved mere end 15 mm nedbør på 30 minutter eller derunder.
  DMIs varsel gælder fra klokken 11 til klokken 19 søndag.
  
  